Kontrakte in Frankryk wink vir slotbroers - Sport - Republikein
Sunday, June 20th, 09:13:24
Kontrakte in Frankryk wink vir slotbroers
Andrew Poolman – Terwyl rugby as kontaksport tans in Namibië stilstaan, groei sy kontingent van spelers in die buiteland binnekort verder aan.
Die broers Ruan Ludick (26) en Adriaan Ludick (22) het onlangs hul kontrakte onderteken om binnekort by verskillende klubs in Frank­ryk aan te sluit.
Beide is slotte, wat tot nou aan FNB Wanderers in Windhoek verbonde was.
Ruan het egter net die eerste twee van die Wit Hingste se NRU premierliga-klubwedstryde hierdie seisoen gespeel, naamlik in die oorwinning teen FNB Western Suburbs en die verloorwedstryd teen FNB Rehoboth.
Vroeg in laasgenoemde wedstryd op die suidedorp het hy egter op die ongelyke veld in 'n gat getrap en sy enkel beseer, wat hom tot nou toe van enige verdere speeltyd weerhou het. "Die enkel is darem weer 100 persent en ek oefen reeds weer kliphard, al is dit nou sonder spanmaats," sê Ruan.
Ruan, sedert sy skooldae by Windhoek Gimnasium bekend op die bynaam Skroef, en sy jongboet was beide ingesluit in die nasionale oefengroep wat bestem was om binnekort die land se eerste verteenwoordigende rugby te speel vandat die viruspandemie die internasionale spel ná die 2019 Wêreldbeker tot stilstand gebring het.
Namibië sou komende naweek en op 19 Junie eers weg en dan tuis teen Zimbabwe in vriendskaplike kragmetings opgeweeg geword het, wat egter vanweë die moratorium deur die mat geval het. Die aanbieding van Rugby Afrika se groeptoernooi in Windhoek (tussen Namibië, Ivoorkus en Madagaskar) het ook in die slag gebly.
Die deurbraak om in Frankryk te gaan speel – hoewel vir verskillende klubs – is dus vir beide broers 'n gulde geleentheid.
Ruan is bestem om vroeg in Julie by Pamiers-rugbyklub in die suide van Frankryk aan te sluit. Dit is sowat 350 kilometer van die tuiste van Adriaan se nuwe klub, USA Limoges.
Beide hierdie klubs ding in Fédérale 1 mee – die hoogste vlak van amateurrugby in Frankryk, net onder die twee professionele ligas (Top 14 en Pro D2).
Indien Namibië hierdie winter toetsrugby sonder sy buitelandse beroep­spelers sou aanpak en net op die plaaslike manne staatgemaak het, sou Ruan met sy 18 toetse sedert 2016 straks die mees ervare spanlid gewees het.
Met deelname aan verskeie provinsiale veldtogte met die Windhoek Draught Welwitschias was hy ook deurentyd op 'n hoë vlak blootgestel en hy het bitter naby aan insluiting in die 2019 WB-groep na Japan gedraai.
Adriaan se rugby-CV is korter, maar sluit spanne soos Privaatskool Elnatan, Paarl Gimnasium en toere met die Nami­biese o.20's in, terwyl hy ook 'n paar seisoene in die Blou Bulle se junior strukture was voordat Phil Davies as afrigter hom op toetsvlak beproef het.
Van Adriaan se drie toetse vir Namibië, almal op die November-toer van 2018, was twee in die beginspan – eers teen Rusland in Kasnodar saam met sy broer Ruan en twee weke later teen Portugal in Coimbra saam met Tjiuee Uanivi. Op die naweek tussenin is hy teen Spanje in Madrid van die bank af opgestuur.
Ruan bied meer lengte (2,06 meter, 116 kg), terwyl Adriaan se mates tans 2.00 meter en 135 kg is.
"'n Rugby-agent vir ons die geleentheid in Frankryk beding. Ek het vir een seisoen by Pamiers geteken – uiteraard met die voorneme om só te presteer dat ek my langer daar kan vestig. Adriaan se kontrak is ook vir een jaar, met die opsie van 'n verlenging van nog 'n jaar. Ons wag nou net vir ons visums om goedgekeur te word," het Ruan aan die koerant gesê.
Van Adriaan Ludick (links) se drie toetse vir Namibië was twee in die beginspan (saam met sy broer Ruan en met Tjiuee Uanivi, regs) en een van die bank af. Foto Getty Images
Adriaan Ludick vat 'n onbetwiste lynstaanbal vir die Namibiese o.20-span teen Hongkong in 2018. Foto worldrugby
Ruan Ludick wag vir 'n strafskop deur Uruguay se stelskopper tydens die November 2017-toetsreeks in Windhoek. Foto Andrew Poolman